Yalni Komam Jesús tet anma Israel chahni Komam yul yanma:
—Tato kaw hunelnhe cheyayto yul heyanma yinh tzet chiwalan,
yinh kaw yeli inkuywoman heyehi.
Hak tuꞌ xin chu heyohtanhenilo isyelal;
haꞌ isyelal tuꞌ xin,
haꞌ chexkolnikanoj,
xhi Komam.
Yalni ebꞌnaj tet Komam:
—Hanhonhtiꞌanh jichmamanh ye yaꞌ Abraham,
kaw maxhto hunelo xakonhtxonhlaxanh ischejabꞌo hunu maka.
¿Tzet yinh yuxinto chawala “chexkolchakanoj?”
kachi,
xhi ebꞌnaj.
Istaqꞌwi Komam tet ebꞌnaj:
—Yinh kaw yeli chiwalan teyet,
mak kaw mach chisbꞌejkano yaniko ismul,
kaw txonhbꞌil isbꞌa tet mule.
Qꞌinalo hunu naj txonhbꞌil chejabꞌo tet hunu yahaw tinanh,
mach chiyu yok naj yetbꞌiho yuninal naj yahawil tuꞌ yinh hunelnhe.
Wal hakaꞌ naj kꞌahole xin,
kaw yetbꞌitikꞌa isbꞌa naj yebꞌ ismam yebꞌ ismiꞌ yebꞌ ej yuxhtaj.
Yuxin tato haninan chexinkolilojan yinh hemul,
yinh kaw yeli chexkolchakanoj yuto kaw Iskꞌahol Dios wehan.
Kaw wohtajan tato heyichmam yaꞌ Abraham,
yaj kaw cheyoche kinhepotxꞌoꞌan,
yuto mach cheyoche heyabꞌeꞌ kuybꞌanile chiwaqꞌtiꞌan.
Haꞌ tzet wilan bꞌey Inmamtuꞌan,
haꞌ chiwalan teyet,
wal hex hex tiꞌ kaw nan hemam,
yuxinto haꞌ tzet chal hemam tuꞌ haꞌ chewatxꞌe,
xhi Komam tet ebꞌnaj.
Istaqꞌwipaxo ebꞌnaj:
—Wal hanhonhtiꞌanh,
komamanh jichmam Abraham,
xhi ebꞌnaj.
Istaqꞌwi Komam:
—Tato kaw yel cheyala hemam ye yaꞌ Abraham tuꞌ,
ham tzet iswatxꞌe yaꞌ,
haꞌ chewatxꞌe.
Wal xin waxanhka haꞌ kaw isyelal halbꞌil wetan yu Komam Dios haꞌ chiwalan teyet,
yaj kaw cheyoche kinheyaqꞌaꞌ kamojan.
Wal yaꞌ Abraham cheyal tiꞌ,
machi hunelo yute isbꞌa yaꞌ hakaꞌ hex tiꞌ.
Yajaꞌ hex tiꞌ haꞌtikꞌa tzet chiswatxꞌe hemam,
haꞌ cheyupaxoj,
xhi Komam tet ebꞌnaj.
Yuxinto yal ebꞌnaj:
—Wal hanhonhtiꞌanh,
mach matnhebꞌil honhanh,
wal xin huneꞌchꞌannhe komamanh,
haꞌ ton Komam Dios,
xhi ebꞌnaj.
Yalnipaxo Komam:
—Tato yeli hemam Komam Dios tuꞌ,
xahanmi chinheyilan,
yuto haꞌ bꞌay ay Komam Dios titnaj hinan yet wulan bꞌey tiꞌ,
Maxhtaj hinan witi hinbꞌahan inchukilan,
haꞌ Komam Dios chejnheintijan.
¿Tzet yinh xin mach chitxumchalo tzet chiwaltiꞌan heyu?
Wal hex hex tiꞌ,
haꞌ naj matzwalil,
haꞌ naj kaw hemam,
yuto haꞌ tzet choche iskꞌul naj,
haꞌ kaw choche hekꞌul hewatxꞌeꞌ.
Naj matzwalil tuꞌ,
kaw potxꞌom anma naj yichtaxtikꞌa yul naj sat yibꞌanhqꞌinal tiꞌ.
Kaw maxhtikꞌa isyelal yinh naj,
yuxin sunil tzet chiꞌahti yul istiꞌ naj mach yeloj.
Hayet chaniko naj leqꞌtiꞌal,
haꞌ tzet ye naj haꞌ chal naj,
yuto kaw leqꞌtiꞌ naj;
kaw ismam leqꞌtiꞌwom naj.
Wal hanintiꞌan,
haꞌ kaw isyelal chiwalan,
yuxinto kaw mach cheyayto yul heyanma tzet chiwaltiꞌan.
¿Mak hunujex tiꞌ tinanh chiyu heyalniko yinh insatan tato ay inmulan?
Wal xin,
kaw isyelal sunil tzet chiwaltiꞌan,
yaj ¿tzet yinh xin mach cheyayto yul heyanma?
Haꞌ mak yet Komam Dios yehi,
kaw choche yabꞌeꞌ Istzotiꞌ Komam.
Wal hex hex tiꞌ xin,
mach yeto Komam Dios heyehi,
yuxinto mach chiyoche hekꞌul heyabꞌeꞌ Istzotiꞌ Komam,
xhi Komam tet ebꞌnaj.
Yalni ebꞌnaj yahawil yehiko yinh anma Israel tuꞌ tet Komam Jesús:
—Haꞌ ye juhanh chijalnihanh ta ah Samaria hach,
yebꞌ ta ayko huneꞌ ischejabꞌ naj matzwalil tawinh,
xhi ebꞌnaj tet Komam.
Istaqꞌwi Komam Jesús xin:
—Machoj,
machi hunu ischejabꞌ naj matzwalil ayko winhan,
wal xin to haꞌ wanikojan ismay Inmaman haꞌ chiwuhan,
wal hex hex tiꞌ chinheyinkaniltojan.
Wal hanintiꞌan,
maxhtaj yalaxiko inmayan chinsayan;
waxanhka ay huneꞌ Mak chiꞌaniko inmayan,
haꞌ huneꞌ tuꞌ xin chihalnoj mak kaw yel chala.
Yinh kaw isyelal chiwalan teyet,
maknhetikꞌa chiyijen tzet chiwaltiꞌan,
machi bꞌaqꞌinhal chikami,
xhi Komam tet ebꞌnaj.
Yalni ebꞌnaj:
—Wal xin kaw yel chijalanh tato ayko hunu ischejabꞌ naj matzwalil tawinh.
Yaꞌ Abraham yebꞌpaxo xin ebꞌyaꞌ ischejabꞌ Komam Dios yet payxa,
sunil ebꞌyaꞌ kamnatoj.
Wal chawute hawalnipaxo xin:
“Maknhetikꞌa chiyijen tzet chiwalan maxhtikꞌa chikamtoj,”
kachi.
¿Tom kaw ekꞌbꞌal hachto sata jichmam Abraham tuꞌanh yebꞌ sunil ebꞌyaꞌ ischejabꞌ Komam Dios ekꞌlena yet payat tiempo tuꞌ?
¿Tzet yelapno haweh hawalni?
xhi ebꞌnaj tet Komam.
Yuxinto yalpaxo Komam:
—Tato hankawinan chiwikanh hinbꞌahan,
kaw matzet chalilo huneꞌ tuꞌ,
yaj wal xin haꞌ kaw Inmaman chiꞌaniko inmayan.
Haꞌ Inmamtuꞌan xin,
haꞌ cheyal heDiosaloj.
Yaj hex tiꞌ,
mach heyohtajo Inmamtuꞌan,
wal hinan,
kaw wohtajan.
Yaj tato chiwalan ta mach wohtajojan Inmamtuꞌan,
lahanmi inleqꞌtiꞌalan yebꞌ hex chal tuꞌ.
Wal xin kaw chiwalan kaw wohtajan Inmaman,
yuxinto sunil tzet chal Inmaman wetan chinyijehan.
Yaꞌ heyichmam Abraham tuꞌ,
kaw tzala iskꞌul yaꞌ yet yabꞌeni ta chinhulan.
Hayet isyelax tet yaꞌ xin,
kaw tzalakanokanh iskꞌul yaꞌ sikꞌlebꞌil,
xhi Komam.
Yalnipaxo ebꞌnaj tet Komam:
—Hach tiꞌ,
maxhto hach yinh 50 (lahonhebꞌ yoxkꞌal) habꞌil,
kat xin hawalni ta hawil yaꞌ Abraham,
xhi Komam.
Yalni Komam:
—Yinh kaw isyelal chiwalan teyet,
yettax yalanhto maxhto chipitzkꞌa yaꞌ Abraham tuꞌ,
ay inxatikꞌahan,
xhi Komam.
Hak tuꞌ xin,
yu yinikanh ebꞌnaj chꞌen chꞌen yunhe isqꞌojnikamo ebꞌnaj Komam yalni.
Yaj yebꞌato isbꞌa Komam tet ebꞌnaj,
yelti Komam yul Yatut Komam Dios tuꞌ.